钦定古今图书集成/明伦汇编/闺媛典/第343卷 > 黄崇嘏
## 钦定古今图书集成/明伦汇编/闺媛典/第343卷 > 黄崇嘏

按《玉溪编事》：王蜀相周庠者，初在邛南幕中，留司府
事。时临邛县送失火人黄崇嘏，才下狱，便贡诗一章
曰：“偶离幽隐住临邛，行止坚贞比涧松。何事政清如
水镜，绊他野鹤向深笼。”周览诗，召见，称乡贡进士，年
三十许，祗对详敏，即命释放。后数日，献歌，周极奇之，
召于学院，与诸生侄相伴。善棋琴，妙书画，翌日荐摄
府司户参军，颇有三语之称，胥吏畏伏，案牍丽明。周
既重其英聪，又美其风彩，在任将逾一载，遂欲以女
妻之。崇嘏又袖封状谢，仍贡诗篇曰：“一辞拾翠碧
江湄，贫守蓬茅但赋诗。自服蓝衫居郡掾，永抛鸾镜
画蛾眉。立身卓尔青松操，挺志铿然白璧姿。幕府若
容为坦腹，愿天速变作男儿。”周览诗，惊骇不已，遂召
见诘问，乃黄使君之女，幼失覆荫，唯与老妪同居，元
未从人。周益仰贞洁，郡内咸皆叹异。旋乞罢归临邛
之旧隐，竟莫知所在。

===南唐===